החדשות - סקר בחירות 2019: הזינוק של בני גנץ - mako
סקר בחירות 2019: הזינוק של בני גנץ
אחרי הנאום הראשון, סקר מנדטים מיוחד של מינה צמח ומנו גבע קובע שגנץ מזנק ל-21 מנדטים ומצמצם את הפער במידת ההתאמה לראשות הממשלה. ובאיזה תרחיש גנץ וחוסן לישראל מנצחים את הליכוד? כל הפרטים‎
עמית סגל | חדשות | פורסם 30/01/19 20:00 | עודכן 30/01/19 20:29
24 שעות אחרי נאום גנץ, והשיח הרב שעורר בציבור, אפשר להגיד שהוא עבר את המשוכה בהצלחה. השאלה היא עד כמה הנאום המוצלח ישנה את מפת המנדטים? סקר שערכו מנו גבע ומינה צמח ממכון המחקר מדגם בשיתוף אייפאנל מביא תוצאות שטרם נראו בסקרים בשנים האחרונות – בין היתר, גנץ מגיע כמעט לשיוויון מול נתניהו במידת ההתאמה לראשות הממשלה. אלו תוצאות הסקר המלאות שפורסמו אמש (רביעי) במהדורה המרכזית.
סקר הבחירות שנערך עבור החדשות מעלה כי אילו הבחירות היו מתקיימות היום, הליכוד הייתה זוכה ב-30 מנדטים. מדובר בירידה של שני מנדטים ביחס לסקר הקודם שנערך בתחילת החודש. חוסן לישראל היא המפלגה השנייה בגודלה עם 21 מנדטים – זינוק של 8 מנדטים. יש עתיד נחלשת בשני מנדטים ל-11, הימין החדש עם 7 והעבודה מתרסקת ל-6 מנדטים, מספר זהה לרשימה הערבית המשותפת ולתע"ל. ש"ס וכולנו עם 5, מרצ נחלשת גם היא ומקבלת 4, מספר מנדטים זהה לשל ישראל ביתנו. עוצמה יהודית (2.4%), זהות (2.1%) והתנועה (0.8%) לא עוברות את אחוז החסימה.
מפת המנדטים הנוכחית | צילום: חדשות צילום: חדשות
מבחינת חלוקה לגושים, הימין הוא עדיין הגוש הגדול ביותר עם 50 מנדטים. המרכז-שמאל עם 42, החרדים והערבים עם 12 וגשר עם 4 מנדטים.
עם זאת, איחוד של לפיד וגנץ בהנהגת הראשון לא משפיע על חלוקה הגושים. גם במקרה כזה הימין עם 50 מנדטים, המרכז-שמאל עם 42, החרדים והערבים עם 12 וגשר עם 4 מנדטים.
בהשוואה ישירה בין בנימין נתניהו לבני גנץ, יו"ר הליכוד הוא עדיין המועמד המועדף לראשות הממשלה עם 36% תמיכה – אחוז אחד בלבד יותר מיו"ר חוסן לישראל שמזנק לשיא תמיכה של 35%. 16% השיבו "אף אחד מהם" ו-13% השיבו: "לא יודע".
ממפלגת חוסן לישראל נמסר בתגובה לסקר שפורסם במהדורה המרכזית: "לא מתלהבים מעלייה, לא נבהלים מירידה. הציבור יקבע".
הסקר נערך עבור החדשות היום בקרב 505 מרואיינים במדגם מייצג של כלל האוכלוסייה בישראל בגילאי 18 ומעלה. טעות הדגימה המרבית בסקר 4.4%.
תגיות: בחירות בחירות 2019 בני גנץ בנימין נתניהו החדשות המהדורה המרכזית סקר סקר בחירות סקר מנדטים